O **Partido de El Bierzo** (**PB**) é un partido político que actúa na comarca do Bierzo, fundado o 23 de abril de 1979 conta na actualidade con arredor de 1.000 afiliados, dos cales 400 pertencen ás Juventudes Regionalistas de El Bierzo. O PB defende a lingua galega como parte do patrimonio cultural de Bierzo e mantén acordos de cooperación co BNG.

Ideoloxía
---------

O PB defínese como unha formación progresista, rexionalista e autonomista que loita por dotar o Bierzo da identidade que durante anos sosteñen que se lle negou. Defenden unha concepción do Bierzo como "rexión", por enriba de definicións "comarcalistas", pois consideran que o Bierzo é unha rexión vertebrada polo río Sil e composta á súa vez por varias bisbarras (Bierzo Baixo-capital Ponferrada-, Bierzo Alto -Bembibre-, Bierzo Oeste -Vilafranca do Bierzo-, Cabreira -Ponte de Domingo Flórez- e Alto Sil-Fabeiro-) que, ao carón das bisbarras con territorio noutras provincias, como Laciana -Villablino, en León, - e Valdeorras -O Barco de Valdeorras-, en Ourense e aldeas coma La Silva e Montealegre pertencentes, actualmente, á bisbarra de La Cepeda, deben ter unha administración común. Os límites reclamados polo PB como Rexión do Bierzo practicamente coinciden cos da desaparecida Provincia do Vierzo.

Reclaman a reforma da actual lei pola que se creou a bisbarra do Bierzo (Lei 1/1991 de 14 de marzo, pola que se crea e regula a Bisbarra do Bierzo) e dentro da devandita reforma, a creación dun *Consello Xeral Del bierzo*, con elección directa de representantes, un financiamento autónomo e o conxunto de competencias da Lei 1/1991, que substitúa ao actual Consello Comarcal, institución á cal acusan de inoperante pola falta de competencias e o seu correspondente financiamento. Tamén denuncian o "centralismo leonés e valisoletano".

O PB, dentro da cal consideran realidade sociocultural do Bierzo, defende a lingua galega así como as variedades dialectais leonesas que perviven na sociedade berciana como parte do patrimonio cultural do Bierzo. Tamén defenden o dereito a estudar as devanditas linguas nos centros públicos, de xeito optativo, sempre que así o soliciten os alumnos.

Historia
--------

Ao longo do actual sistema democrático, xunto ao PB coexistiron outros grupos de carácter bercianista como Independentes del Bierzo (1978-1982), Agrupación Veciñal Independente (1979-1982), Izquierda Berciana (1989-1992), Partido Provincialista do Bierzo (1994-1995), Partido Regionalista de El Bierzo (dende 2002) ou Unidad Bercianista (dende 2007), os cales, non obtiveron nunca, mellores resultados electorais có PB. O PB é o decano dos partidos rexionalistas, en activo, de Castela e León.

O PB foi dirixido durante anos por Tarsicio Carballo. O congreso de refundación do partido celebrado en 2000 saldouse coa saída de Carballo da dirección, e a súa posterior expulsión, tras desavinzas coa nova dirección (chegou a ser condenado, en primeira instancia, en febreiro de 2009, por aldraxes ao Secretario Xeral do PB, Iván Alonso) o que o levou a fundar o seu propio partido, o Partido Regionalista de El Bierzo. Iván Alonso, Secretario Xeral do PB, é un histórico da formación tras máis de dez anos de Presidente das Xuventudes do PB. 

En decembro de 2009, foi elixido presidente Daniel Santos Arévalo tras ser o tesoureiro do PB. É o primeiro presidente do PB non nacido no Bierzo, pero "berciano de adopción e de corazón", segundo as súas propias palabras. O Presidente de Honra PB é Luis Linares, un dos fundadores históricos do Partido de el Bierzo, e ata decembro de 2009 Presidente do PB. Actualmente o PB loita para que o bercianismo sexa a terceira vía política no Bierzo e a súa presenza institucional sexa forte.

Nas eleccións autónomicas do ano 2007 uniuse á coalición de partidos rexionalistas castelán-leoneses Alternativa por Castilla y León (ACAL) o cal non logrou os resultados electorais esperados.

En 2008, o partido presentou unha candidatura conxunta con Unidad Bercianista e algúns independentes baixo a coalición para as eleccións xerais.

O partido uniuse á coalición bercianista *Coalición por El Bierzo* para participar nas eleccións municipais de maio de 2015 e tras a conversión de CB en partido político deixou de actuar de forma autónoma.

Eleccións
---------

* Autonómicas 1987: 5.387 votos, 0 procuradores
* Municipais 1987: 5.118 votos, 16 concelleiros
* Autonómicas 1991: 4.465 votos, 0 procuradores
* Municipais 1991: 4.595 votos, 13 concelleiros
* Autonómicas 1995: 6.553 votos, 0 procuradores
* Municipais 1995: 4.855 votos, 12 concelleiros
* Autonómicas 1999: 3.644 votos, 0 procuradores
* Municipais 1999: 3.734 votos, 10 concelleiros
* Autonómicas 2003: 2.016 votos, 0 procuradores
* Municipais 2003: 2.787 votos, 3 concelleiros
* Autonómicas 2007: 1.427 votos, 0 procuradores (dentro da coalición ACAL)
* Municipais 2007: 2.455 votos, 2 concelleiros
* Autonómicas 2011: 2.051 votos, 0 procuradores
* Municipais 2011: 2.822 votos, 4 concelleiros

Acción cultural
---------------

O Partido de El Bierzo mantén cada ano, dende 1985, a edición do "Botillo de Oro", galardón outorgado ás diferentes persoeiros e institucións que fixeron un labor relevante no desenvolvemento e recoñecemento do Bierzo. Galardoados co Botillo de Oro foron o Consello do Bierzo, a asociación local de doadores de sangue, a comunidade de inmigrantes no Bierzo ou persoeiros do mundo da cultura como o pintor José Sánchez Carralero ou o poeta Juan Carlos Mestre, e mesmo do mundo do deporte como a S.D.Ponferradina. Tamén organiza actos tradicionais como o magosto.

Notas
-----

1. ↑  "Copia arquivada". Arquivado dende o orixinal o 22 de setembro de 2010. Consultado o 26 de abril de 2015.
2. ↑  "Copia arquivada". Arquivado dende o orixinal o 22 de agosto de 2010. Consultado o 26 de abril de 2015.
3. ↑  "Copia arquivada". Arquivado dende o orixinal o 07 de marzo de 2011. Consultado o 26 de abril de 2015.
4. ↑  "Condena a Tarsicio Carballo por aldraxes contra o Secretario Xeral do PB". *La Crónica de León*. Arquivado dende o orixinal o 17 de decembro de 2011. Consultado o 26 de abril de 2015.
5. ↑  "Copia arquivada". Arquivado dende o orixinal o 18 de xuño de 2012. Consultado o 26 de abril de 2015.
6. ↑  Gentes de El Bierzo
7. ↑

Véxase tamén
------------

### Ligazóns externas

* Web del Partido de El Bierzo